Curtea de Apel Bucureşti a decis, irevocabil, că senatorul PSD Şerban Nicolae trebuie să părăsească apartamentul RA-APPS de peste 150 de metri pătraţi din strada Mihai Eminescu, pentru care a plătit o chirie de 400 de lei pe lună, şi să plătească regiei 25.380 de euro, pentru folosirea locuinţei fără titlu în perioada mai – noiembrie 2008, scrie cotidianul Adevărul, în ediţia on-line.

Şerban Nicolae a primit un apartament RA-APPS în vremea în care era consilier al preşedintelui Ion Iliescu între 2001 şi 2004, pe motiv că lucra pentru Administraţia Prezidenţială.

După ce a pierdut postul şi nu a mai fost ales în Parlament, Nicolae nu a eliberat locuinţa, chiar dacă legal nu mai avea dreptul să o ocupe. În 2010 a fost dat în judecată de regie deoarece a refuzat să plătească chiria, majorată de RA-APPS la aproape 4.000 de euro. Până la majorarea chiriilor, pentru apartamentul în suprafaţă de 154 de metri pătraţi, Nicolae plătea o chirie de 400 de lei pe lună. Conform unei liste publicate în 2013 de guvernul Ponta, în acel moment, Şerban Nicolae datora RA-APPS 460.020 de lei.

Şerban Nicolae a refuzat să părăsească apartamentul de pe strada Mihai Eminescu, deşi, potrivit ultimei declaraţii de avere, are o casă de 381 de metri pătraţi în Voluntari, Ilfov, potrivit News.ro. Preşedintele Comisiei Juridice din Senatul României mai deţine două terenuri în Tunari şi Voluntari, bijuterii de 25.000 de euro, şi a dat împrumuturi de 260.000 de lei propriilor firme şi de 13.500 de lei unei persoane fizice. Conform declaraţiei de avere, Şerban Nicolae este dator cu 245.000 de euro la două persoane fizice, bani pe care trebuie să-i restituie până în 2022.